คลังเปิดจองเหรียญพระราชพิธีบรมราชาภิเษก 4 มี.ค.
กรมธนารักษ์ เปิดจองเหรียญกษาปณ์ที่ระลึก และเหรียญที่ระลึก พระราชพิธีบรมราชาภิเษก 4 พฤษภาคม 2562  วันที่ 4 มีนาคม- 4 เมษายน นี้
28 ก.พ. 2562

กรมธนารักษ์ เปิดจองเหรียญกษาปณ์ที่ระลึก และเหรียญที่ระลึก พระราชพิธีบรมราชาภิเษก 4 พฤษภาคม 2562 วันที่ 4 มีนาคม- 4 เมษายน นี้ 
นายอภิศักดิ์ ตันติวรวงศ์ รัฐมนตรีว่าการกระทรวงการคลังเปิดเผยว่ากรมธนารักษ์ได้จัดทำเหรียญกษาปณ์ที่ระลึก เหรียญที่ระลึก และเหรียญเฉลิมพระเกียรติในโอกาสพระราชพิธีบรมราชาภิเษก 4 พฤษภาคม 2562 ได้จัดทำขึ้น จำนวน 3 ประเภท ประกอบด้วย เหรียญกษาปณ์ที่ระลึก 3 ชนิดราคาได้แก่ เหรียญกษาปณ์ที่ระลึกทองคำ ชนิดราคา 19,000 บาท ประเภทขัดเงา ราคาจำหน่ายเหรียญละ 40,000 บาท/ เหรียญกษาปณ์ที่ระลึกเงิน ชนิดราคา 1,000 บาท ประเภทขัดเงา ราคาจำหน่ายเหรียญละ 3,000 บาท , เหรียญกษาปณ์ที่ระลึกโลหะสีขาว (ทองแดงผสมนิกเกิล) ชนิดราคา 20 บาท , ประเภทธรรมดา จ่ายแลกเหรียญละ 20 บาท /เหรียญที่ระลึก 3 ประเภทได้แก่เหรียญที่ระลึกแพลทินัม (Platinum) จำหน่ายราคาเหรียญละ 1,000,000บาท , เหรียญที่ระลึกเงินรมดำพ่นทรายพิเศษ จำหน่ายราคาเหรียญละ 5,000 บาท , เหรียญระลึกทองแดงรมดำพ่นทรายพิเศษ จำหน่ายราคาเหรียญละ 3,000บาท และ เหรียญที่ระลึกประดับแพรแถบ ชนิดบุรุษ และสตรีจำหน่ายราคาเหรียญละ 1,600 บาท
นายอำนวย ปรีมนวงศ์ อธิบดีกรมธนารักษ์กล่าวเพิ่มเติมว่า กระทรวงการคลัง โดยกรมธนารักษ์ได้ร่วมมือกับธนาคารกรุงไทย จำกัด (มหาชน) บริษัท ไปรษณีย์ไทย จำกัด และ บริษัท เคาน์เตอร์เซอร์วิส จำกัด ทุกแห่งทั่วประเทศ เปิดเป็นหน่วยรับจองเหรียญกษาปณ์ที่ระลึก และเหรียญที่ระลึกดังกล่าว โดยกำหนดเปิดรับจองตั้งแต่วันที่ 4 มีนาคม – 4 เมษายน 2562 ณ สถานที่ดังต่อไปนี้ หน่วยงานของกรมธนารักษ์,สำนักการคลัง กรมธนารักษ์ ซอยอารีย์สัมพันธ์ ถนนพระรามที่ 6 กรุงเทพฯ
พิพิธภัณฑ์เหรียญกษาปณานุรักษ์ ถนนจักรพงษ์ กรุงเทพฯ , สำนักบริหารเงินตรา ถนนพลโยธิน จังหวัดปทุมธานี ,สำนักงานธนารักษ์พื้นที่ 76 พื้นที่ ,:ศาลาธนารักษ์ 1 ถนนราชดำเนิน จังหวัดเชียงใหม่ ศาลาธนารักษ์ 2 ศาลากลางจังหวัด จังหวัดสงขลา และ ธนาคารกรุงไทย จำกัด (มหาชน),บริษัท ไปรษณีย์ไทย จำกัด,บริษัท เคาน์เตอร์เซอร์วิส จำกัด โดย 1 คน สามารถจองได้ 1 สิทธิ์ 1 หมายเลขบัตรประชาชนที่แสดงความเป็นบุคคลสัญชาติไทยที่ทางราชการออกให้ ดังนี้ เหรียญกษาปณ์ที่ระลึก ประกอบด้วย เหรียญทองคำขัดเงา จำนวน 1 เหรียญ ,เหรียญเงินขัดเงา จำนวน 1 เหรียญ ,เหรียญโลหะสีขาว (ทองแดงผสมนิกเกิล) จำนวนไม่เกิน 20 เหรียญ เหรียญที่ระลึก ประกอบด้วย เหรียญแพลทินัม ไม่จำกัดจำนวน แต่ไม่เกินตามจำนวนผลิต , เหรียญเงินรมดำพ่นทรายจำนวน 1 เหรียญ ,เหรียญทองแดงรมดำพ่นทรายพิเศษจำนวน 1 เหรียญ
กำหนดรับเหรียญ ณ สถานที่สั่งจอง หรือ ส่งทางไปรษณีย์ ตั้งแต่วันที่ 1 มิถุนายน 2562 เป็นต้นไป สำหรับเหรียญเฉลิมพระเกียรติ หรือเหรียญประดับแพรแถบ สั่งซื้อที่กรมธนารักษ์ โดยจะแจ้งกำหนดการจำหน่ายให้ทราบต่อไปและรายได้จากการจำหน่ายเหรียญที่ระลึกดังหลังหักค่าใช้จ่ายแล้ว จะทูลเกล้าฯ ถวาย เพื่อทรงใช้สอยตามพระราชอัธยาศัย